In nomine sancte et individue Trinitatis, amen. Ego Ludovicus, Dei gracia Francorum rex. Omnibus regni nostri fidelibus, specialiter tamen pauperibus Christi qui in Dei servitio assidue commorantur, debemus subvenire. Notum itaque facimus universis, tam futuris quam presentibus, quod ecclesie Sancti-Mariani Altisiodorensis et fratribus ibidem Deo servientibus, ex regia concessimus benignitate, in quantum ad nos pertinet, ut ubique per terram nostram, excepta mercandisa de proprio, sale et coriis, et de aliis rebus omnibus que ad proprium eorum usum pertinent, tam in victu quam in vestitu, penitus quieti sint, et nullam de cetero donent consuetudinem. Quod ut ratum sit in posterum, scripto commendari et sigillo nostro communiri precepimus, addito karactere nominis nostri. Actum Senonis, anno Verbi incarnati Mº Cº LXº IIIº; astantibus in palacio quorum apposita sunt nomina et signa: S. comitis Teobaldi, dapiferi nostri; S. Guidonis, buticularii; S. Mathei, camerarii; constabulario nullo. (Monogramme). Data per manum Hugonis, cancellarii.